মহাশিবরাত্রিতে ব্যাসপুর শিবমন্দিরে ভক্তদের ঢল, মন্দিরে চলছে বিশেষ পুজোর প্রস্তুতি

বহরমপুর: শিবরাত্রি (Maha Shivratri 2025) উপলক্ষে গঙ্গাস্নান করে পুণ্যার্থীরা ভিড় জমালেন বহরমপুরের কাশিমবাজারের ব্যাসপুর শিবমন্দিরে। এদিন দুপুর থেকে বহরমপুরের ওই মন্দিরে হাজার হাজার ভক্ত শিবের মাথায় জল ও দুধ ঢালতে লম্বা লাইন দিয়ে দাঁড়ালেন। নারী-পুরুষ সকলেই শিবরাত্রি ব্রত করছেন সেখানে। সারাদিন উপবাস রেখে মহাদেবের মাথায় জল ঢালার পরিকল্পনা সকলেরই।

আরও পড়ুন: ডুয়ার্সের শিবতীর্থ জয়ন্তী মহাকাল ধামে লক্ষাধিক দর্শনার্থীদের সমাগম

ভক্তরা জানাচ্ছেন, শিবরাত্রির দিনে শিব-পার্বতীকে বিয়ে করেছিলেন। প্রত্যেক বছর ফাল্গুন মাসের কৃষ্ণপক্ষের চতুর্দশীতে শিবরাত্রি উদযাপন করেন তাঁরা। তাঁদের বিশ্বাস, অবিবাহিত মেয়েদের জন্য এটাই সবচেয়ে পূণ্যের রাত। যাঁরা ভগবান শিবের মতো স্বামী চান, তাঁরা এই দিন ব্রত করেন। তবে এই ব্রত শুধু অবিবাহিত মেয়েরাই নন, বিবাহিত মেয়েরা এমনকি ছেলেরাও এই ব্রত করছেন। সাফল্য ও সমৃদ্ধি চেয়েও এই ব্রত করছেন অনেকে।

আবার, অশুভ শক্তি থেকে মুক্তি পেতে এই ব্রত করেন অনেকেই। মনবাঞ্ছা পূরণ করতে পুজো দিচ্ছেন বলে জানাচ্ছেন অনেক ভক্ত। ব্যসপুর শিব মন্দির পূজা কমিটির সভাপতি সঞ্জীব রায় জানাচ্ছেন, প্রায় ২০ হাজার ভক্ত শিবের মাথায় জল ঢালবেন তাঁদের মন্দিরে। আগামীকাল সকাল পর্যন্ত ওই উৎসব চলবে। পুলিশ প্রশাসন যথেষ্ট সহযোগিতা করছে। ভক্তরা লাইনে দাঁড়িয়ে সুশৃংখলভাবে শিবের মাথায় জল ও দুধ ঢালছেন।